SKRIFTLIG FORESPØRGSEL E-0716/01

af Daniel Varela Suanzes-Carpegna (PPE-DE) til Kommissionen

(8. marts 2001)

Om: Udelukkelse af fiskeri og havforskning fra det sjette rammeprogram for forskning og udvikling

Fiskeri og havforskning er sektorer med et stort behov for midler til investering i teknologisk forskning og udvikling, der navnlig kan bidrage til den videnskabelige forskning i fiskeri og akvakultur i betragtning af manglen på fiskepladser og behovet for fortsat at undersøge nye fiskerimuligheder i denne sektor. Det er en sektor, som har stor betydning for beskæftigelsen i ø-områder i EU's yderste periferi, der er stærkt afhængige af fiskerisektoren, og den vil komme til at spille en strategisk rolle i fremtidens forsyningssikkerhed på fødevareområdet.

Selv om fiskeri og havforskning indgår i det femte rammeprogram for forskning og udvikling (1998-2000), har Kommissionen så vidt vides helt eller delvis udelukket fiskeri og havforskning fra forslaget til afgørelse om det sjette rammeprogram for indsatsen inden for teknologisk forskning og udvikling (2002-2006), som kommissærkollegiet om kort tid vil forelægge til vedtagelse i sin endelige udgave.

Kan Kommissionen bekræfte denne udelukkelse og i givet fald angive årsagerne til udelukkelsen?

I tilfælde af at denne sektor alligevel ikke udelukkes eller kun udelukkes delvis, kan Kommissionen da oplyse, i hvilket omfang den indgår i det sjette rammeprogram for forskning og udvikling 2002-2006 og med hvilke budgetbevillinger?

Svar afgivet på Kommissionens vegne af Philippe Busquin

(3. maj 2001)

Fiskeri og havforskning er ikke udelukket fra forslaget til det sjette rammeprogram for forskning og udvikling 2002-2006.

I sin egenskab af en akvititet, som er nødvendig for gennemførelsen af en fællesskabspolitik, vil forskning på fiskeriområdet kunne modtage særlig støtte som led i aktionerne med betegnelsen Foregribelse af EU's behjov inden for videnskab og teknologi.

Det er planen, at disse aktioner skal iværksættes på grundlag af årlige afgørelser med hensyn til både temaer og bevillinger, idet udvælgelsen finder sted efter behovene på grundlag af en evaluering, der udføres af en intern brugergruppe, som støtter sig på udtalelse fra et uafhængigt rådgivningsorgan af fremtrædende uafhængige eksperter, der repræsenterer videnskaben og erhvervslivet.

Selve arten af den procedure, der er foreslået med henblik på iværksættelsen af denne del af rammeprogrammet, bevirker, at de beløb, der afsættes til forskning på de forskellige områder, ikke kan fastsættes på forhånd.

Visse aspekter af forskningen inden for fiskeri og akvakultur indgår desuden i aktionerne på det prioriterede område fødevaresikkerhed og sundhedsrisici.

Prioriteten bæredygtig udvikling og globale miljø- og klimaændringer omfatter forskningsaktioner inden for havforskning og oceanografisk forskning.

I intet af tilfældene er det muligt på forhånd at fastslå nøjagtigt, hvor mange bevillinger der afsættes til forskning vedrørende fiskeri og havvidenskab. Omfanget vil til dels afhænge af kvaliteten af de indkomne forslag.

en liste over de forskningsprojekter inden for fiskeri og havforskning, der hidtil er udvalgt under det igangværende rammeprogram 1998-2002, samt oversigterne over fordelingen mellem medlemsstaterne sendes direkte til det ærede medlem samt Europa-Parlamentets generalsekretariat.